**Кажимуратова Жанеля Алпысбаевна**

Қостанай қ. №8 орта мектептің

тарих пәнінің мұғалімі

(Қазақстан, Қостанай қ.).

**«1921-1922 жылдарындағы ашаршылық»**

**1921 жылы** Қазақстанның 5 губерниясы - Орынбор, Ақтөбе, Орал, Бөкей, Қостанай және Адай уезі ашаршылыққа ұшырады. **1920-1923 жылы** жүргізілген ауыл шаруашылығы санағы және Қазақстандағы жерге орналастыру мөлшерін белгілеген экспедицияны басқарған профессор С.П. Швецовтың мәліметтері бойынша 1921 жылғы қиын жағдайда Қазақстан халқы 30%-ке дейін азайған. Кейбір елді мекенде нәубет кесірінен халық түгелдей дерлік зардап шеккен яғни не аштан өлген, не босып кеткен [1]**. 1922 жылдың** қаңтарындағы мәлімет бойынша Орынбор губерниясында - 437 776, Қостанай губерниясында - 252 816, Ақтөбе губерниясында - 359 326, Орал губерниясында - 277 835, Бөкей губерниясында - 100 мың, Адай уезінде - 75 мың адам ашаршылыққа ұшырады.

ҚазОАК-нің Төрағасы С.Меңдешевтің**1922 жылғы** 8 шілдеде КазОАК-нің III сессиясында жасаған баяндамасында сол жылдың көктемінде алынған жартылай дерек бойынша Қазақстанда 2 832 000 адам аштық зардабын тартқаны жайлы айтылады [2].

1921 жылы аштықтың белең алып бара жатқанын айтып, дабыл қаққан газеттердің бірі - «Ақ жол»  газеті. Оның беттерінде күнделікті аштыққа ұрынған қазақ жерлері туралы ақпарат, мәліметтер жарияланып тұрды. Мәселен мына бір ақпаратта былай келтірілді: «Торғай уезінде ауру көбейіп барады. Иесіз, иен қалған үйлер бар. Қыс ерте түсті. Жер мұз. Мал өліп жатыр. Қара мал ноябрь басынан-ақ қолға қарады. Елде пішен аз. Ет салығын ел беріп жатыр.  Мал мен жанға ауыртпашылық бірдей түсіп, шаруа күйзеліп тұр».

Сөйтіп, азық-түлік салғыртының салықпен алмастырылуы барлық өнімдерге қатысты салық мөлшерін белгілеген құжаттар қабылдатып, сол мөлшер бойынша шаруаларға салық төлеу міндеттелінді. Жеуге азық, малын асырауға шөп таба алмай қиналған қазақ шаруалары үкімет белгілеген салықты төлеуге шамасы келмеді. Соның өзінде Жетісу облысынан  1652645 пұт астық, 293040 пұт тары, 2876 пұт кептірілген жеміс, 77458 пұт тұқым, 520864 мал басы жинап алынған [3].

Тарихшы Манаш Қозыбаев 1921-22 жылдардағы аштық турасында: «1921-1922 жылдардағы аштық қазақтарды демографиялық апатқа әкелді. 1922 жылдың наурызында Қазақстанның батыс және солтүстік аймақтарында 2 миллион 350 мың адам аштыққа ұшырады, олардың көбі өлді. Үкімет тарапынан көрсетілген көмек тек қала тұрғындарына жетті, сол уақытта онда қазақтардың екі-ақ проценті орныққан еді, дені ауылдарда болатын», - дей келе, осы жағдайды орталық билік дер кезінде көріп, оған мән бере білмегендігін айтады. Сонымен қатар оның көрсетуінше, Орталықтан келген азық-түлік жинаушы Ф.Э. Дзержинскийдің отрядтары Түркістан өлкесі, Ақмола, Семей губернияларындағы еңбекшілердің қолындағы астықты артық деген желеумен күшпен алып кеткен екен [4].

Аштыққа Семей қаласындағы М.Дулатов,  Ж.Аймауытов, Р.Мәрсеков бастаған ұлт зиялылары көмек қолын созды. Олардың басқаруымен жиналыс өткізіліп, халықты көмек беруге шақырған үндеу жарияланды және осы іс-шараға белсене кірісіп, елден «жылу» жинай бастады. Семей өңірінен жиналған малдарды аштық тырнағына ілініп, әбден титықтаған Торғай уезіне айдап апару, оларды малсыз қалғандарға бөліп беру ісінде басшылық жасады. Өкінішке қарай олардың бұл іс-әрекеттері кейін өздеріне кесірін тигізіп, кейбірі сотталып та кетті [5]. Мысалы, М.Дулатов 1929 жылы 1 қаңтарда ОГПУ өкіліне берген жауабында Торғай, Ырғыз, Қостанай уездері мен Орал губерниясының ашыққан тұрғындарына арнап көмек көрсету жөнінде бірінші болып «Қазақ тілі» газетіне үндеу тастағанын жазып, өзінің Семей губерниясының үш уезін аралап «жылу» жинауға қатысқандығын, соның нәтижесінде  2-3 айдын ішінде 15 мыңдай ірі қара мал жиналып, атаған уездердегі аштарға үлестіріліп берілгенін айтқан. Алайда осыдан кейін ол Семейге келген кезінде тұтқындалып,  Орынборға жіберіліп, біршама уақыттан кейін қайтадан босатылады [6].

1921-1922 жылдардағы аштықтан қазақтың отбасы тұтастай қырылды. Аман қалғандары босып шет мемлекеттерге кетті. Қазақстандағы ашаршылық ұлт зиялыларын бей-жай қалдырмады. Барлығы қолынан келгенше халықтың аман қалуын тілеп, жоғары үкімет орындарына, Орталық үкіметке хат жолдап, көмек сұрады. Өздері елді аралап, ашыққандарға арналған асханалар ашу, оларды азық-түлікпен қамтамасыз етуге бар күштерін жұмылдырды [7, 246 - б.]

Ұлт қамын ойлаған қазақ зиялылары мен жекелеген аймақтардың көрсетілген көмектері арқасында бұл күндер де артта қалды. Мұндай қиын-қыстау заманда өз халқы мен бауырларына жәрдем көрсетуді өздерінің азаматтық борыштары деп білген зиялыларымыздың бұл әрекеттері өміршең мүддеге қызмет еткендігінің тағы бір көрінісі болып табылады.

1920 жылдан бастап Халық ағарту комиссариатының (НКПрос, НКПР) әлеуметтік ағарту секторында балаларды қорғау бөлімі құрылды. Интернат типті балалар оқу орындары ұйымдастырылды – балалар үйлері, еңбек коммуналары, колония мектептері, коммуналдық мектептер, балалар қалашықтары (олар бірнеше балалар үйінің, мектептердің, инфрақұрылымы және қосалқы мекемелері бар ФЗУ-дың бірлестігі болды) және т.б

Балаларды қорғау бөлімі үйсіздікті жою, жертөлелер мен көшелердің тұрғындарын санитарлық тазартуды, қажет болған жағдайда емдеуді, балаларды тамақтандыруды және оқытуды ұйымдастыруды, жасөспірімдерді баспанамен және жұмыспен қамтамасыз етуді талап етті [8].

Өлім-жітімнің өсуіне байланысты жетімдік деңгейі айтарлықтай өсті. Өлім-жітімнің артуы көптеген жағдайлармен, соның ішінде аштықпен, дәрі-дәрмектің жетіспеушілігімен және қолданыстағы денсаулық сақтау жүйесінің бұзылуымен түсіндіріледі.

Ашаршылық туберкулез, сүзек, шешек, безгек, тырысқақ және т.б. сияқты аурулардың эпидемияларының пайда болуына үлкен дәрежеде ықпал етті. Мысалы, 1922 жылы Ақмола губерниясында іш сүзегімен 36524 адам, тырысқақпен 4731 адам, безгекпен 4234 адам, цинкамен 1137 адам, дизентериямен 2780 адам ауырған.

Балалардың қаңғыбастығы мен қылмысының негізгі себептерін қарастыра отырып, құрғақшылық пен азық-түлік реквизициясынан туындаған әскери қақтығыстар, революциялар мен ашаршылық кезіндегі шығындарды бөліп көрсетуге болады. Эпидемиядан және аштықтан қайтыс болған миллиондаған адамдар балаларын жетім қалдырды. Ата-анасы жоқ жетімдердің кейінгі өмірі қайғылы болды. Кейінгі революциялар, содан кейін интервенция, азаматтық соғыс, бандитизм және ашаршылық апатты зардаптарға және көптеген құрбандарға әкелді. Ересек халықтың орасан өлім-жітімі балалардың панасыз қалуына және кейіннен кәмелетке толмағандардың құқық бұзушылықтарына себеп болды [9].

Осыған байланысты қабылданған шаралар жеткіліксіз болды. 1921-1923 жылдардағы ашаршылықтың ауыр зардаптары және эпидемиялардың басталуы балалардың жағдайына қатты әсер етіп, оларды денсаулығы мен өмірінен айырды.

Қорыта айтқанда ашаршылық зұлматындағы балалар өлімі халықтың демографиялық өсуіндегі ұрпақ жалғастығына зардабын айтарлықтай тигізді.

**ПАЙДАЛАНЫЛҒАН ӘДЕБИЕТТЕР ТІЗІМІ**

1. Ковальченко И.Д. (1987). Методы исторического исследования. Москва. Наука.
2. Куфаев В.И. (1925). Юные правонарушители. 2е изд. Москва. Новая Москва.
3. Луначарский А.В. (1987). Дзержинский в Наркомпросе. Москва.
4. Қазақстанда // Ақ жол. 1921. – 28 январь. –  №19.
5. «Ақ жол». Көп томдық. – Алматы: Оңтүстік қазақстан облыстық саяси қуғын-сүргін құрбандары мұражайы, 2011. – 2 том. – 246 б.
6. Смағұлова С. Қазақ мерзімді баспасөзі: шығу тарихы мен деректік маңызы (ХХ ғ. 20-30 жж.). – Алматы: «Елтаным баспасы», 2011.  – 432 б.
7. Отчет о деятельности Джетысуйского областного экономического совещания за 1921-1922 хозяйственный год. Туркестанскому экономическому совету. А.,1923.
8. Нұрпейісов К. Қазақстанның шаруалар советтері (1917-1929 жылдар). - Алматы, 1972.
9. Омарбеков Т. Ашаршылық ақиқаты //Ақиқат. 1997.